Elinikäinen+TOPI+Shanghai

==

Ensin käsittelen neljää ensimmäistä avaintaitoa:

1. oppiminen ja ongelmanratkaisu 2. vuorovaikutus ja yhteistyö 3. ammattietiikka 4. terveys, turvallisuus ja työkyky

Nämä avaintaidot ovat kaikilla tutkinnon aloilla määritelty tutkintokohtaisiksi ja painottavat ammattialan erityispiirteitä. Tässä tarkastelussa käsittelen avaintaitoja kuitenkin yleisemmällä tasolla ja pyrin liittämään ne tämän projektin työssäoppimiskokemuksiin, jotka olen kirjannut keväällä 2011 Kiinassa Shanghaissa.

1. Oppiminen ja ongelmanratkaisu

Shanghaissa työssäoppijan on heti aluksi suunniteltava työmatkansa sekä kehitettävä itselleen uudenlaisia valmiuksia kysyä englannin kielellä apua ja ohjeita sekä opetella uuden kielen alkeita. Työssäoppijan on aivan aluksi selvitettävä esimerkiksi hotellin henkilökunnan ja Googlen karttaohjelmien avulla työmatkansa kestot ja reitit (bussit ja metrot). Metroasemat ja bussit sekä pysäkit on kirjoitettu pääsääntöisesti kiinalaisin merkein. Seuraavaksi työpaikalla hänen on neuvoteltava uudestaan työpaikkansa edustajien kanssa matkan järjestämisestä. Shanghaissa välimatkat ovat pitkiä ja työmatkat saattavat kestää 1-2 tuntia suuntaansa ruuhkista riippuen. Usein työnantajat järjestävät henkilökunnalle bussi- tai henkilöautokuljetuksen, joka jossain tapauksissa saattaa lisätä työpäivän pituutta vielä lisää. Datanomiopiskelijoilla on useinkin mahdollisuus työskennellä majapaikastaan käsin Internetin avustuksella. Kiinassa työssäoppijan on jatkuvasti arvioitava omaa osaamistaan ja verrattava sitä muiden työtovereiden osaamiseen. Usein kyseessä ei ole oman ammattiosaamisen arvioiminen vaan erilaisten kulttuuristen sekä yleiseen sivistykseen liittyvät osaamiset. Hyvänä esimerkkinä ovat täysin erilaiset ruokailukulttuurit – mistä saa aamukahvin kun hotellin aamiaisella saa vain lämmintä maitoa tai riisivelliä. Tavallisesti hotellin aamiainen ei ole vielä edes tarjolla silloin kun on lähdettävä matkalle työssäoppimispaikkaan.

Työssäoppijan on ratkaistava jatkuvasti työssään ilmeneviä ongelmia sekä tehtävä jatkuvasti valintoja ja päätöksiä alati muuttuvissa tilanteissa. Hyvänä esimerkkinä tästä on seuraava tilanne: Kiinalainen työmiesporukka oli kunnostamassa piha-alueita alkuviikosta ja edellisenä päivänä kaivuri oli jollain tavoin rikkoontunut. Nyt vieraillessani työpaikalla koko miesporukkaa ei ollut vielä näkynyt puoleenpäivään mennessä. Merkonomiopiskelija oli ihmeissään tilanteesta eikä kukaan koko organisaatiossa kyennyt selittämään tai selvittämään tilannetta. Hänen oli toimittava työssään joustavasti, innovatiivisesti ja uutta luovasti – hän ryhtyi datanomi-opiskelijan kanssa yhteistyössä rakentamaan 3-d-suunnittelumallia tietokoneella. Työssäoppijan oli hankittava aivan uutta tietoa itselleen, jäsennettävä, arvioitava ja sovellettava sitä luovasti – projekti etenee kaikesta huolimatta!

2. Vuorovaikutus ja yhteistyö

Työssäoppija joutuu Shanghaissa toimimaan jatkuvasti muuttuvien tilanteiden vaatimilla tavoilla. Suomalaislähtöisillä työssäoppimispaikoilla noudatetaan pääosin kiinalaista työkulttuuria. Huhtikuun alussa 4.-6.4 on nk. // Tomb shieving days //, jotka ovat virallisia / kansallisia pyhäpäiviä, joilla kunnioitetaan esi-isiä ja vainajia noin yleensä. Toisissa työpaikoissa nämä lomapäivät tehdään sisään edellisinä lauantaipäivinä ja jossakin paikoissa nämä päivät pidetään itsestään selvästi vapaana – selkeää ei ole etukäteen onko päiviä yksi tai useampia ja mikä tai mitkä niistä ovat vapaata! Tämä on yksi esimerkki siitä kuinka työssäoppija joutuu koko ajan mitä erilaisimpiin vuorovaikutustilanteisiin mitä erilaisimmista syistä. Tässäkin esimerkkitapauksessa työssäoppijan odotetaan ilmaisevan näkökantojaan selkeästi, rakentavasti ja luottamusta herättäen, sillä jos näin ei tapahdu, joutuu työssäoppijan ja työpaikan edustajan ajattelutavat täysin eri raiteille.

Jos työssäoppija ei aluksi kykene toimimaan yhteistyökykyisesti erilaisten ihmisten kanssa ja työryhmän jäsenenä sekä kohtelemaan erilaisia ihmisiä tasavertaisesti niin hänen on yksinkertaisesti vain opittava toimimaan niin. Työssäoppijan on kohdattava erilaiset työtoverit tasavertaisesti ja usein karistettava kaikki ennakkoluulot kyetäkseen sukeltamaan kielellisesti sekä yleisesti ottaen viestinnällisesti täysin erilaiseen maailmaan.

Yksi tapa selviytyä kiinalaisista haasteista on se, että työssäoppijan on noudatettava yleisesti hyväksyttyjä käyttäytymissääntöjä ja toimintatapoja. Mutta mitä ne ovat? Ne on osattava entuudestaan tai ne on opittava nopeasti Shanghain kaltaisessa valtavan monimuotoisessa ihmisten sulatusuunissa. Järkevintähän on olla jatkuvasti herkkänä kaikelle viestinnälliselle palautteelle ja hyödyntää sitä omassa viestinnällisessä toiminnassa.

// Vainajien kunnioittaminen kiinalaisessa kulttuurissa ei liity juhlintaan vaan sitä tulee viettää vainajia muistaen, todettiin eräässä yrityksessä työssäoppijalle. //

3. Ammattietiikka

Työssäoppijan tulee toimia työssään ammatin arvoperustan mukaisesti: Hänen on sitouduttava työhönsä ja toimittava vastuullisesti noudattaen tehtyjä sopimuksia ja ammattiinsa kuuluvaa etiikkaa. Valtaosalle Shanghain työssäoppijoista on mahdollistunut etätyöskentely. Kenenkään etuna ei voi olla se että istutaan kolmasosa työajasta / vietetystä ajasta julkisissa kulkuneuvoissa. Tämä monella tavalla ammattietikkaan kietoutunut etätyökäytäntö on hyödyntänyt niin työssäoppimispaikkoja kuin työssäoppijoitakin. Työssäoppijat ovat selkeästi erittäin sitoutuneita projekteihinsa ja työstäneet niitä viikonloppuisin sekä kansallisten vapaapäivienkin aikana.

Ammattietiikka nousee esille erityisesti silloin kun työssäoppijalle on annettu oikeus ja mahdollisuus työskennellä oman ajankäyttönsä mukaisesti omassa majapaikassaan. Shanghain työssäoppijat ovat majoittuneet hotelliin, jossa on erittäin toimivat laajakaistayhteydet. Nämä yhteydet ovat myös mahdollistaneet datanomi- sekä merkonomiopiskelijoiden ammattieettiset pohdinnat ja työhön sitoutumiset aivan erilaisella intensiteetillä kuin olisi odottanut!

Etätyön toteuttaminen edellyttää molemmin puolista luottamusta ja ennen kaikkea ammattieettisesti oikeaa tapaa toimia: molemmat voittavat - niin tekijä kuin työn tilaajakin.

4. Terveys, turvallisuus ja toimintakyky

Erityisesti ulkomailla toimivan työssäoppijan on ymmärrettävä toimia turvallisesti ja vastuullisesti työ- ja erityisesti vapaa-aikanaan. Hänen on seurattava tarkasti annettuja työhön liittyviä turvallisuusohjeita – mistään tinkimättä. Myös vieraan kulttuurin liikenne ja -käyttäytyminen on erilaista ja yllätyksiä täynnä.

Erään Shanghain työssäoppijan matkustaessa ensimäistä kertaa työpaikalleen hän joutui matkallaan kolariin, vaikka kyseessä oli toimitusjohtajan auto kiinalaisine kuljettajineen. Onneksi oli noudatettu etukäteen annettuja ohjeita vaarallisen kiinalaisen holtittoman liikenteen vuoksi. Työmatkalaisella oli turvavyö kiinni ohjeen mukaisesti. Muuta ei sattunut kuin lasinsiruista aiheutunut kiusallinen kosmeettinen haitta sekin vain päällysvaatteissa. Erityisesti työssäoppijoiden tulee olla valppaana Shanghain kaoottisessa liikenteessä.

Työssäoppijoiden tulee ylläpitää terveellisiä elintapoja sekä vaalia omaa toiminta- ja työkykyään myös näissä uusissa erilaisissa toimintaympäristöissä. Kiinassa on terveyden eteen systemaattisesti työskennelty tuhansia vuosia ennen meidän länsimaista terveysintoiluamme. Kiinassa melkein poikkeuksetta voi mennä läheiseen puistoon, jossa kohtaa kymmeniä jos ei jopa satoja ihmisiä jo aikaisesta aamusta (klo 6:30 alkaen) voimistelemassa ja liikkumassa joko yksin tai yhdessä. Mielenkiintoista, kiinalaisen aamuvoimistelun lisäksi, on kohdata juoksuradalla ihmisiä jotka juoksevat rataa takaperin – todella kiinalainen juttu?

Erityisesti Kiinassa on terveydestä ja erityisesti ergonomiasta huolehtiminen tärkeää työssäoppimispaikoilla. Työssäoppijan on osattava työskennellä ergonomisesti oikein. Useissa paikoissa oppijalle on osoitettu oma työpiste: särmit, tuoli ja pöytä kiinalaisen standardin mukaisesti meille pohjoismaalaisille liian matalina. Työssäoppijan tulee tunnistaa ongelmat ja pyrkiä itse korjaamaan ne. Hänen tulee hyödyntää omalla toimialallaan tarvittavaa terveysliikunnan muotoja: tarpeelliset tauot ja venyttelyt päätteellä työskentelyn vaivojen ehkäisemiseksi. Erityisesti kiinalaisissa työpaikoissa on pyrittävä omalta osaltaan ehkäisemään työhön ja työympäristöön liittyviä vaaroja ja terveyshaittoja.

Useilla työpaikoilla tuntuu vielä olevan asenne (paikallista väestöä kohtaan) että suuri osa vaihtaa töitä pian sen oppimisen jälkeen ja uusia tekijöitä tulee jatkuvana virtana maaseudulta. Shanghain väkiluku on kasvanut viime vuosina rajusti: joka kerta kun kysyy väkiluvun määrää niin se on kasvanut miljoonalla. Internetistä saatujen tietojen mukaan MTV raportoi syyskuussa 2010 väkimääräksi 18 miljoonaa ja Tekesin paikallisjohtaja Jarmo Heinonen arvioi (21.1.2011) määrän olevan nyt ainakin 25 miljoonaa!

Tässä luvussa tarkastelen loppuja seitsemää avaintaitoa, jotka siis ovat

5. aloitekyky ja yrittäjyys 6. kestävä kehitys 7. estetiikka 8. viestintä- ja mediaosaaminen 9. matematiikka ja luonnontieteet 10. teknologia ja tietotekniikka 11. aktiivinen kansalaisuus ja eri kulttuurit.

5. Aloitekyky ja yrittäjyys

Työssäoppijan on asennoiduttava edistämään aktiivisesti omalla toiminnallaan työssäoppimispaikan koko organisaation sekä oman työnsä tavoitteiden saavuttamista.

Tämä taito tulee näkyväksi Shanghain työssäoppijoiden työhön sitoutuneissa arkipuheissa, joissa kukin korostaa oman työpaikkansa hyviä piirteitä. Työssäoppijoiden yleinen aktiivisuus kaikkea uutta kohtaan näkyy hyvin arjen kaikessa toiminnassa. Erityisesti aktiivinen asenne näkyy niin että työssäoppijat eivät myöhästele tai ole turhaan poissa työpaikoiltaan vaan toimivat hyvin sitoutuneina projekteihinsa.

Työssäoppijoiden toiminnassa näkyy jatkuvasti aloitteellisuus ja asiakaslähtöisyys. Shanghain työssäoppijoilla ei ole varsinaisia organisaation ulkopuolisia asiakkaita vaan he toimivat erilaisissa sisäiseen asiakkuuteen liittyvissä palvelutehtävissä. Tietojenkäsittelyn opiskelijat tutustuvat help-desk- toimintaan, kehittävät pienimuotoisia kortistosovelluksia, laativat esimerkiksi 3D suunnittelumalleja sekä formatoivat koneiden kovalevyjä. Työssäoppimispaikoilla tehdään siis hyvin tavallisia mutta sisällöllisesti monipuolisia tietojenkäsittelyn perustehtäviä.

Työssäoppijoiden toiminnassa näkyy korostuneesti suunnitelmallisuus. Työskentely on osattu pilkkoa osavaiheisiin ja tavoitteiden asettelu on realistista. Aikataulut toteutuvat ja tavoitteet saavutetaan sovitussa ajassa. Selvää on että työssäoppijat ovat osanneet mitoittaa oman työnsä yhdessä työpaikkojen tavoitteiden mukaisiksi.

Kaikkien oppijoiden osalta voi todeta että he toimivat taloudellisesti ja tuloksellisesti ja osaavat johtaa itseään ja työtään.

6. Kestävä kehitys

Kiinassa työssäoppijan ei ole vaikeaa toimia kestävän kehityksen ekologisten, taloudellisten, sosiaalisten sekä kulttuuristen periaatteiden mukaisesti. Shanghaissa on jopa lajitteluun tarkoitettuja yleisiä roska-astioita metroissa ja rautatieasemilla. Esimerkiksi ruokakaupoissa veloitetaan erikseen muovipusseista ja sitä perustellaan kirjallisesti kierrätykseen vetoamalla: we are recycklig plastic products.

Suomalaislähtöisissä yrityksissä näkyy hyvää tahtoa noudattaa mm. tietojenkäsittelyalan työtehtävissä keskeisiä kestävän kehityksen säädöksiä, määräyksiä ja sopimuksia. Esimerkkinä edellisestä on että erään työssäoppijan tehtävänä on formatoida tietokoneiden kovalevyt, jotta laitteita voitaisiin kierrättää yrityksessä tai myydä ne eteenpäin. Nykyään usein tämä koetaan liian työvaltaiseksi ja nähdäänkin että on halvempaa rikkoa laitteet ja viedä ne kaatopaikalle muun vaarallisen rojun sekaan.

Eräs työssäoppimispaikka tukee oppijan työmatkoja kustantamalla ne kiinalais-shanghaisen liikkumiskulttuurin mukaisesti – oppija voi jokaisena arkipäivänä matkustaa julkisilla liikennevälineillä: bussi+metro – mennentullen sekä ajaa taksilla kerran (n. 4km). 7. Estetiikka

Kiinan kulttuuri on tuhansia vuosia vanhempaa kuin länsimainen – heidän taiteensa niin kuva- sekä näyttämötaiteet kuin kirjallinen ilmaisukin on kehittynyt jopa tuhansia vuosia ennen meidän vastaavaa ajatteluamme. Tästä on lukemattomia kuvallisia ja kirjallisia dokumentteja jäänyt jälkipolville ihmeteltäviksi. Shanghain työssäoppijoita tulee kannustaa tutustumaan kiinalaiseen taiteeseen, sen kaikkiin ilmenemismuotoihin, jotta he kykenisivät ottamaan toiminnassaan huomioon oman alansa esteettiset tekijät ja jopa edelleen kehittämään niitä.

Omnian rahallisen avustuksen turvin vein neljä työssäoppijaa tutustumaan kiinalaiseen sirkustaiteeseen. Shanghaissa on jopa oma metroasemansa sirkukselle. Matka asemalle kestää majoituspaikasta metrolla ”vain” alle tunnin. Joillekin työssäoppijoille tämä illan suussa tapahtunut matka metrolla on elämys: usea kokee ihmeelliseksi sen että metrossa ei tarvitse tuntea minkäänlaista uhkaa kanssamatkustajien taholta. Kokemamme taide-esitys on upeaa katsella ja paluumatkalla oppijat toistelevat, että eivät ole kokeneet vastaavaa elämystä koskaan aiemmin. Esitys on oikeasti vertaansa vailla ja siinä käytetään nykyaikaista video- ja valaistustekniikkaa täydentämään loppuun asti hiottuja henkeäsalpaavan taiteellisia koreografioita. Esitys päättyy miehistä ajattelua mielistelevään numeroon. Yksi moottoripyörä kerrallaan menee pallomaiseen suureen häkkiin ajamaan ympyrää – lopuksi seitsemän moottoripyörää kiertää kehää ja katsojat ovat kauhuissaan fysiikan lakien vastaisen ilmiön edessä. Kaikki katsojat huokaavat helpotuksesta kun esitys vihdoin päättyy – kukaan ei vahingoittunut!

Olen vakuuttunut että työssäoppimisjakson suorittaminen Kiinassa ja erityisesti Shanghaissa, jossa on valtavasti hienoja puistoja ja taiteellisia monumentteja kaikkialla, edistää työssäoppijan kykyä kehittää työympäristönsä viihtyisyyttä ja muuta esteettisyyttä tulevissa työyhteisöissään. Olen ollut useasti heidän mukanaan ihailemassa Shanghain yliluonnollisen tuntuista rakentamis- ja rakennusarkkitehtuuria. Jatkuvasti kuulen toistettavan lausahdusta ”Kyllä nämä pojaat osaa rakentaa”. Alun perin kuulin tämän kun olin tutustumassa työssäoppimispaikkaan aivan uudella alueella. Alueen asemakaavassa keskiössä on pyöreä tekojärvi, josta lähtevät valtavat bulevardit kehämäisesti laajenemaan kuin renkaat vedessä – ilmakuvissa se näyttää kuin atsteekkien rakentamalta taideteokselta.

8. Viestintä ja mediaosaaminen

Kiinassa on osattava viestiä monimuotoisesti ja vuorovaikutteisesti tilanteeseen sopivalla tavalla hyödyntäen kaikkea elämän aikana hankittua kielitaitoa. Missään kohtaamistilanteessa ei pelkkä sanallinen – ei kirjoitettu eikä puhuttu - kielitaito riitä. On kyettävä lukemaan tilannetta, ruumiinkieltä, ilmeitä sekä tunnistettava äänenpainoja, osattava haluta ymmärtää ja saada itsensä ymmärretyksi.

Edellä kuvatun inhimillisen vuorovaikutuksen hallinnan lisäksi Kiinassa on tarpeen kyetä havainnoimaan, tulkitsemaan sekä arvioimaan kriittisesti erilaisia mediatuotteita. Uutiset, mainokset, viralliset opetusvideot pursuavat jokaisen metrovaunun videonäytöiltä kaiken kansan katseltavaksi – puhuttu ja kirjoitettu kieli on kiinaa ja kirjoitettu kiinalaisin kirjaimin. Viestit on vain osattava tulkita ja ymmärtää parhaan mukaan. Jokaisella kauppakeskuksella on omat valtavat videotaulunsa, jotka suoltavat informaatiota yötä päivää. Jopa taksien takapenkeillä on videonäytöt joita koskettelemalla voi tutkia ajankohtaisia kaupallisia tiedotteita – suosittu tuntui olevan IKEAN mainos! Terveellistä oman jaksamisen kannalta on oppia suodattamaan ja tai kokonaan sulkemaan oma ajattelu vyöryvältä informaatiolta. Shanghaissa on todellisena vaarana läkähtyä tiedon taifuunin alle (täällä ei siis tsunamia koeta uhaksi)!

Shanghaissa on osattava käyttää nykyaikaista mediaa ja viestintäteknologiaa. Järkevä ja kustannustehokas yhteydenpito kotimaahan edellyttää toimivaa Internet-yhteyttä ja osaamista. Juuri tällä hetkellä raporttia kirjoitettaessa verkkoyhteys on poikki. Yhteydenpito kotimaahan on juuri nyt kuitenkin tarpeetonta, sillä siellä nukutaan viimeisiä aamun tunteja. Kello on Suomessa viittä vaille viisi. Shanghaissa Internet-yhteys olisi kuitenkin tarpeen koska matkareitin suunnittelu Google-karttasovelluksella on varsin vaivatonta.

Eräällä työssäoppijalla on käytössään nykyaikainen Android – käyttöjärjestelmällä varustettu puhelin. Tähän puhelimeen hän on tilannut yhden euron hintaisen sovelluksen. Tämä sovellus on metron reittisovellus, jonka avulla Shanghaissa kykenee suunnittelemaan reittinsä ja kulkemaan metrossa todella vaivattomasti – eksymättä!

Työssäoppimispaikoissa tuntuu olevan kova tarve tuottaa erilaisia sovelluksia sekä media-aineistoja. Nyt seuraan kahden työssäoppijan sovelluskehitystä sekä suunnitelmien tekoa, tehtävän toteutusta sekä ratkaisujen mallintamista Google SkcetchUp- sekä MS Officen Excel – tuotteiden avulla.

9. Matematiikka ja luonnontieteet ’ Työssäoppijan on osattava käyttää peruslaskutoimituksia arjessa ja työssä vaadittavien ja arkipäivän laskutehtävien ratkaisemisessa. Tästä osaamisesta kerron seuraavaa:

Eräänä iltana työssäoppimassa olevat opiskelijat tulivat tohkeissaan kertomaan kuinka olivat saaneet Rubikin kuution ilmaiseksi! He olivat menneet Shanghain keskustassa olevalle kaupustelualueelle, jossa tapana on tinkiä parhaassa tapauksessa lähtöhinta n. viidesosaan aloitushinnasta. Joskus tämäkään ei tunnu riittävältä tinkaamiselta! Nyt kuitenkin nämä nuoret olivat olleet katselemassa Rubikin kuutioita ostaakseen uuden jo kuluneen tilalle. Myyjä oli tullut tyrkyttämään heille tuotteita ja pojat olivat sanoneet että saammeko ilmaiseksi tämän, jos saamme sen ratkaistua. Myyjä oli lähtenyt mukaan leikkiin ja luvannut sen ilmaiseksi, jos kuutio on ratkaistu alle minuutissa! Toinen opiskelijoista (Joonas T.) ryhtyy heti siirtelemään värejä omassa jo kovasti käytetyssä kuutiossaan. Vanhan kuution kulumat hidastavat ratkaisun joutumista ja opiskelija saa kuution väripinnat yhtenäisiksi karvan verran minuutin rajan ylityksen jälkeen. Shanghailainen myyjä ymmärtää joutuneensa huijatuksi ja myöntää tappionsa luovuttamalla uuden kuution ilmaiseksi – you can keep it! – ja nauraa päälle.

Työssäoppijat käyttävät työpaikoillaan monipuolisesti esim. kaavoja, kuvaajia, kuvioita ja tilastoja ammattitehtävien ja -ongelmien ratkaisemisessa. Heidän käytössään olevat monipuoliset ohjelmistot ja niihin liittyvät työtehtävät edellyttävät tämän osaamisen olemista tai nopeaa kykyä hankkia se.

Fysiikan ja kemian lainalaisuuksiin perustuvia menetelmien ja toimintatapojen soveltamista joutuu työssäoppija kohtaamaan mitä oudoimmissa yhteyksissä. Tällä hetkellä kaksi työssäoppijaa pohtii erään piha-alueen suunnitelmaa. Työssään he käyttävät monipuolisesti erilaisia sovelluksia laskentoihin ja suunnitteluun. Pihaan tulee lampi, nurmikko, useita puita, polkuja sekä tehtaan toimintaa kuvaava metallinen koneen osa. Koneen osa painaa lähes 30 tonnia! Oppijoiden tulee suunnitella kestävät jalustat tälle ”taideteokselle” ja asetella se suunnitelmiin toteutuskelpoisesti ja tietysti turvallisuusseikat huomioiden. ”Haastetta piisaa!”

10. Teknologia ja tietotekniikka

Shanghaissa työssäoppimispaikassa toimiminen edellyttää että osaa hyödyntää ammatissa käytettäviä teknologioita monipuolisesti. Oppijan on osattava ottaa työssään huomioon tekniikan hyödyt, rajoitukset ja riskit. Työssäoppijan koulutus- ja osaamistaustaan on liityttävä monipuolinen tietotekniikan osaamiskokemus niin ammatissa kuin ja aktiivisena kansalaisena.

11. Aktiivinen kansalaisuus ja eri kulttuurit

Työssäoppijat tutustutetaan omiin oppimisympäristöihinsä noin viikon verran oppimisjakson alussa. Tavoitteena on ohjata oppijat näkemään oman uuden monikulttuurisen toimintaympäristönsä positiivisina ammatillisina haasteina. Alkuohjauksen jälkeen oppijat kykenevät suhtautumaan rakentavalla tavalla työ- ja opiskelijayhteisöjensä toimintaan ja päätöksentekoon. Ulkomailla usein suomalaiset turvautuvat toisiinsa ja yrittävät tukahduttaa epävarmuuttaan alentavilla puheilla valtaväestöä kohtaan. Tällaista ilmiötä ei ole ollut lainkaan havaittavissa Shanghain työssäoppijoiden keskuudessa. Tämänhetkinen suomalaisryhmä opiskelijoita on rakentunut henkilöistä, jotka ovat eri puolilta Suomea. Heillä kaikilla on erilaiset suomalaiset perhe- ja harrastustaustat. Moni-ilmeisistä taustoistaan huolimatta jäsenistä on muodostunut nopeasti kiinteä ja toisistaan huolehtiva ryhmä.

Työssäoppijat viettävät työpäivien jälkeistä vapaa-aikaansa viihtyen hyvin keskenään. He keskustelevat ja pohtivat usein oikeuksiensa ja velvollisuuksiensa sisältöjä koskien niin työtä kuin arkea. Keskusteluita kuvaa selkeästi vastuunotto työstä ja työtehtävistä. Kuvaavaa on myös muista ryhmän jäsenistä huolehtiminen ja halu auttaa kaikissa arjen tilanteissa. Olen ollut mukana tilanteessa kun opiskelijat auttavat toinen toisiaan – ruokaa haetaan, lääkkeitä noudetaan ja vointia seurataan…

Työssäoppimisjakso Shanghaissa on oppijoille varsinainen kehittymismahdollisuus nähdä yhteiskunta, jonka historiallisena tavoitteena on olla tasa-arvoinen ja sen jäsenet yhdenvertaisia. Tavoitteiden toteutumiseen on selkeästi vielä matkaa - kaikkialla maailmassa. Suomalaisten oppijoiden kyky ja halu noudattaa pohjoismaista tasa-arvokulttuuria on selkeästi kehittymässä ja tietoisuus tasa-arvo- ja yhdenvertaisuuslakien välttämättömyydestä kasvamassa.

Tänä keväänä 2011 on Suomessa eduskuntavaalit. Ennakkoäänestys on järjestetty Suomen konsulaatissa Shanghaissa (1168 Nanjing Lu). Olen järjestänyt kaikille työssäoppijoille vapaata tämän kansalaisvelvollisuuden toteuttamista varten. Kaikki työpaikkojen edustajat ovat suhtautuneet tähän hyvin myönteisesti. Olemme saanet myös Suomen varakonsulin vastaanottamaan meidät ja esittelemään konsulaatin toimintaa työssäoppijoille. Menemme aamulla hyvissä ajoin konsulaattiin takseilla. Matka kestää 40 minuuttia ja on n. 20 kilometriä. Taksit maksavat yhteensä hieman yli kymmenen euroa. Konsulaatti sijaitsee CITIC Square liikekeskuksen 25 kerroksessa. Missään ei näy kylttejä eikä viitoitusta kohteeseemme. Ala-aulan vartija ei tiedä missä Finnish Embassy sijaitsee eikä osaa kertoa että se on yläkerroksissa. Joudumme turvautumaan verkostoihimme ja asia selkenee. Pääsemme konsulaattiin hieman myöhässä. Meidät otetaan vastaan ystävällisesti ja toistelemme että ”onpa kiinalainen juttu”. Meille nyökkäillään ystävällisesti, tarjotaan kahvia (suomalaista) ja meille pidetään hyvä informaatioisku. Tilaisuuden jälkeen kaikki työssäoppijat tutustuvat vaalihuoneistoon ja äänestävät. Päivä on jo puolessa ja on lounaan aika. Lounaan jälkeen siirrymme hotelliimme metrolla ja palaamme sinne hieman kello kahden jälkeen. Kaikki ryhtyvät tekemään omia työ- ja koulutehtäviään. Tämä kuvaus kansalaisoikeuden käyttämisestä antaa kuvan siitä kuinka kaikkien asioiden hoitaminen vie aikaa ja vaatii ponnisteluita Shanghaissa(kin)! Yhteisesti toteamme että taas on ollut opettavainen päivä!

Mainitsen raportin lopuksi, että Shanghain työssäoppijat toimivat erittäin asiallisesti ja työelämän vaatimusten mukaisesti eri kulttuuritaustan omaavien ihmisten kanssa. On hienoa olla näiden taitavien nuorten kanssa maailmalla – olen ylpeä!

Olen kertonut, olette lukeneet, tunnette tosiasiat, tehkää ratkaisu: lisää nuoria työssäoppimaan ulkomaille!

==

Loppuajatukset ja alun perin lähtö tutustumaan työssäoppimisen toteutuksiin Shanghaissa on kirvonnut seuraavasta kiinalaisen sanakirjan tekstistä (Foucault 2010, s. 13) jonka mukaan ”// eläimet jakautuvat seuraaviin ryhmiin: a) keisarille kuuluvat b) balsamoidut, c) kesytetyt, d) siat, e) merenneidot, f) tarunomaiset, g) juoksukoirat, h) tässä luokitellut, i) ne jotka riehuvat kuin hullut, j) lukemattomat, k) hienonhienolla kamelinkarvasiveltimellä piirretyt, l) ja niin edelleen, m) juuri saviruukun rikkoneet, n) etäältä kärpästä muistuttavat //”. Tässä on juuri (kiinalaisen) ajattelun eksoottinen viehätys: tajuamme kertaheitolla ajattelumme rajat, puhtaan mahdottomuuden ajatella tätä.

Täällä olen kokenut mahdottoman mahdolliseksi.

Shanghaissa 7.4.2011

Otto Burman